KOMISJONI MÄÄRUS (EL) 2023/128,

18. jaanuar 2023,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses teatavates toodetes või nende pinnal esinevate benalaksüüli, bromoksüniili, klorosulfurooni, epoksikonasooli ja fenamifossi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 18 lõike 1 punkti b,

ning arvestades järgmist:

(1) Benalaksüüli, bromoksüniili ja fenamifossi jääkide piirnormid on sätestatud määruse (EÜ) nr 396/2005 II lisas. Klorosulfurooni ja epoksikonasooli jääkide piirnormid on sätestatud kõnealuse määruse III lisa A osas.

(2) Toimeaine benalaksüüli heakskiitu ei pikendatud komisjoni määrusega (EL) 2020/1280, (2) sealhulgas inimeste tervisega seotud põhjustel. Heakskiidu kehtivusaeg lõppes 31. juulil 2021. Kõik seda toimeainet sisaldavate taimekaitsevahendite load on kehtetuks tunnistatud.

(3) Benalaksüüli heakskiidu pikendamata jätmise menetluse käigus jõudis Euroopa Toiduohutusamet (edaspidi „toiduohutusamet“) järeldusele, et ei ole võimalik väita, et ainel ei ole endokriinseid häireid põhjustavaid omadusi (3).

(4) Benalaksüül-M on heakskiidetud toimeaine taimekaitsevahendites kasutamiseks. Nii benalaksüüli kui ka benalaksüül-M-i jäägi määratlus on „benalaksüül, sh muud seda moodustavate isomeeride segud, k.a benalaksüül-M (isomeeride summa)“. Benalaksüüli jääkide piirnormid lauaviinamarjade, kartuli, küüslaugu, sibula, pesasibula, arbuuside, aedsalati ja porrulaugu puhul on tarbijatele ohutud ning need tuleks säilitada, et võtta arvesse benalaksüül-M-i lubatud kasutust kõnealuste toodete puhul. Veiniviinamarjade ja melonite puhul vastavad kehtivad jääkide piirnormid codex’i jääkide piirnormidele. Need on tarbijate jaoks ohutud ja need tuleks säilitada kooskõlas määruse (EÜ) nr 396/2005 artikli 14 lõike 2 punktiga e. Baklažaanides ja tomatites on benalaksüül-M-i jääkide piirnormid heakskiidetud kasutusviiside puhul madalamad kui benalaksüüli jääkide piirnormid. Seepärast tuleks nende toodete puhul alandada benalaksüüli jääkide piirnorme kehtivate benalaksüül-M-i jääkide piirnormideni. Hariliku paprika ja rapsiseemnete puhul ei ole kehtestatud benalaksüül-M-i heakskiidetud kasutusviise ning samuti ei ole kehtestatud codex’i jääkide piirnorme ega impordi suhtes kohaldatavaid jääkide piirnorme. Benalaksüüli jääkide piirnorme tuleks kõnealuste toodete puhul alandada määruse (EÜ) nr 396/2005 II lisas määramispiirini.

(5) Toimeaine bromoksüniili heakskiitu ei pikendatud komisjoni määrusega (EL) 2020/1276, (4) sealhulgas inimeste tervisega seotud põhjustel. Kõnealuse toimeaine heakskiidu kehtivus lõppes 31. juulil 2021. Kõik bromoksüniili sisaldavate taimekaitsevahendite load on kehtetuks tunnistatud ning kõnealuse toimeaine kohta ei ole kehtestatud codex’i jääkide piirnorme ega impordi suhtes kohaldatavaid jääkide piirnorme. Seega on kooskõlas määruse (EÜ) nr 396/2005 artikliga 17 koostoimes kõnealuse määruse artikli 14 lõike 1 punktiga a asjakohane jätta kõnealuse määruse II lisast välja selle aine kohta kehtestatud jääkide piirnormid. Määruse (EÜ) nr 396/2005 artikli 18 lõike 1 punkti b kohaselt tuleks kõnealuse määruse V lisas kõigi toodete puhul kehtestada jääkide piirnormid määramispiiri juures.

(6) Toimeaine klorosulfurooni heakskiit aegus 31. detsembril 2019 ja taotleja ei ole esitanud taotlust selle pikendamiseks. Kõik kõnealust toimeainet sisaldavate taimekaitsevahendite load on kehtetuks tunnistatud. Klorosulfurooni suhtes ei ole kehtestatud codex’i jääkide piirnorme ega impordi suhtes kohaldatavaid jääkide piirnorme. Seega on kooskõlas määruse (EÜ) nr 396/2005 artikliga 17 koostoimes kõnealuse määruse artikli 14 lõike 1 punktiga a asjakohane jätta III lisa A osast välja kõnealuse aine kohta kehtestatud jääkide piirnormid. Määruse (EÜ) nr 396/2005 artikli 18 lõike 1 punkti b kohaselt tuleks kõnealuse määruse V lisas kõigi toodete puhul kehtestada jääkide piirnormid määramispiiri juures.

(7) Toimeaine epoksikonasooli heakskiit aegus 30. aprillil 2020 ja taotleja ei ole esitanud taotlust selle pikendamiseks. Kõik kõnealust toimeainet sisaldavate taimekaitsevahendite load on kehtetuks tunnistatud. Epoksikonasooli suhtes ei ole kehtestatud codex’i jääkide piirnorme ega impordi suhtes kohaldatavaid jääkide piirnorme. Seega on kooskõlas määruse (EÜ) nr 396/2005 artikliga 17 koostoimes kõnealuse määruse artikli 14 lõike 1 punktiga a asjakohane jätta III lisast välja kõnealuse aine kohta kehtestatud jääkide piirnormid. Määruse (EÜ) nr 396/2005 artikli 18 lõike 1 punkti b kohaselt tuleks kõnealuse määruse V lisas kõigi toodete puhul kehtestada jääkide piirnormid määramispiiri juures.

(8) Toimeaine fenamifossi heakskiitu ei pikendatud komisjoni määrusega (EL) 2020/1246, (5) sealhulgas inimeste tervisega seotud põhjustel. Kõnealuse toimeaine heakskiidu kehtivus lõppes 23. septembril 2020. Kõik kehtivad fenamifossi sisaldavate taimekaitsevahendite load on kehtetuks tunnistatud.

(9) Fenamifossi heakskiidu pikendamata jätmise menetluse käigus tegi toiduohutusamet kindlaks mitu probleemi (6) seoses tarbijate terviseriski ja puuduvate andmetega tüüpiliste kasutusviiside kohta viliköögiviljade puhul.

(10) Lauaviinamarjade ja veiniviinamarjade puhul kehtivad jääkide piirnormid vastavad impordi suhtes kehtestatud jääkide piirnormidele, kuid kuna metaboliitide M01 ja M02 genotoksilisust käsitlev andmepakett ei olnud täielik ning tarbijatele avalduva riski hindamist ei olnud võimalik lõpule viia, ei saa tarbijale avalduvat riski välistada. Tomatite, hariliku paprika, baklažaani, melonite ja suhkrupeedi juurte puhul põhinevad jääkide piirnormid fenamifossi sellistel kasutusviisidel ELis, mis on kehtetuks tunnistatud. Seega on kooskõlas määruse (EÜ) nr 396/2005 artikliga 17 koostoimes kõnealuse määruse artikli 14 lõike 1 punktiga a asjakohane jätta kõnealuse määruse II lisast välja selle aine kohta kehtestatud jääkide piirnormid. Määruse (EÜ) nr 396/2005 artikli 18 lõike 1 punkti b kohaselt tuleks kõnealuse määruse V lisas kõigi toodete puhul kehtestada jääkide piirnormid määramispiiri juures.

(11) Komisjon pidas teatavate määramispiiride kohandamise küsimuses nõu Euroopa Liidu pestitsiidide jääkide referentlaboritega. Kõigi käesoleva määrusega hõlmatud toimeainete puhul pakkusid laborid välja tootepõhised määramispiirid, mida on analüüsi teel võimalik kindlaks teha.

(12) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud.

(13) Seepärast tuleks määrust (EÜ) nr 396/2005 vastavalt muuta.

(14) Jääkide uute piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid kohaneda asjaomaste piirnormide muutmisest tulenevate uute nõuetega.

(15) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2 Käesolev määrus jõustub kahekümnendal päeval pärast selle avaldamist Euroopa Liidu Teatajas. Käesolevat määrust hakatakse kohaldama alates 8. augustist 2023.

Käesolev määrus on tervikuna siduv ja vahetult kohaldatav kõigis liikmesriikides. Brüssel, 18. jaanuar 2023 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Komisjoni 14. septembri 2020. aasta rakendusmäärus (EL) 2020/1280, milles käsitletakse toimeaine benalaksüüli heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (ELT L 301, 15.9.2020, lk 4).

(3) Euroopa Toiduohutusamet: „Conclusion on the peer review of the pesticide risk assessment of the active substance benalaxyl“ (Toimeaine benalaksüüli pestitsiidina kasutamise riskihindamist käsitleva vastastikuse hindamise kohta), EFSA Journal 2020; 18(1): 5985.

(4) Komisjoni 11. septembri 2020. aasta rakendusmäärus (EL) 2020/1276, milles käsitletakse toimeaine bromoksüniili heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (ELT L 300, 14.9.2020, lk 32).

(5) Komisjoni 2. septembri 2020. aasta rakendusmäärus (EL) 2020/1246, milles käsitletakse toimeaine fenamifossi heakskiidu pikendamata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (ELT L 288, 3.9.2020, lk 18).

(6) Euroopa Toiduohutusamet: „Conclusion on the peer review of the pesticide risk assessment of the active substance fenamiphos“ (Toimeaine fenamifossi pestitsiidina kasutamise riskihindamist käsitleva vastastikuse hindamise kohta), EFSA Journal 2019; 17(1): 5557.